Úrad vlády SR						  Na rokovanie vlády SR
Sekcia hospodárskej politiky					  dňa 18.12.2002
									  k číslu: 9284/2002
									  k bodu: 19

S t a n o v i s k o

k Návrhu na schválenie vkladu majetku štátu v správe Ministerstva dopravy, pôšt a telekomunikácií Slovenskej republiky do majetku právnickej osoby podľa §13 ods.7 písm. b/ bodu 1 zákona Národnej rady SR č.278/1993 Z.z. o správe majetku štátu v znení neskorších predpisov

I.

Materiál predkladá minister dopravy, pôšt a telekomunikácií na základe bodu B.2. uznesenia vlády SR č. 1069 zo 7.novembra 2001 k návrhu ďalšieho postupu nakladania s majetkom štátu v spoločnosti Slovenské aerolínie, a.s.

V materiáli je predložený návrh na vklad leteckej techniky vo vlastníctve štátu, a to troch lietadiel TU – 154 M za cenu 642 016 tis. Sk, určenú znaleckým posudkom, do majetku spoločnosti Slovenské aerolínie, a.s., v  ktorej štát vlastní 34 % akcií. Návrh vychádza z  prerokovania a  schválenia ďalšieho postupu nakladania s majetkom štátu v spoločnosti Slovenské aerolínie, a.s. podľa uznesenia vlády SR č.1069/2001. 

II.

Materiál bol predložený na skrátené medzirezortné pripomienkové konanie v júni 2002, po vypracovaní jeho prvej verzii. Podľa vyhodnotenia tohto konania boli všetky pripomienky akceptované. Nedostatkom tohto materiálu bol najmä neaktuálny znalecký posudok na leteckú techniku, ktorý sa musel prepracovať.  Z predkladacej správy, ako aj zo znenia návrhu vyplýva, že materiál po dopracovaní nebol predložený na nové pripomienkové konanie. 

III.

Cieľom predloženého návrhu je spojiť riešenie problému majetkovej účasti štátu v  spoločnosti Slovenské aerolínie, a.s. (ďalej SA, a.s.) s doriešením vlastníctva lietadiel (dlhodobo nevýhodne prenajímaných spoločnosťou SA, a.s.) ich vkladom                  do spoločnosti SA, a.s.. Získanie majority štátu pri riadení SA, a.s. ako dôsledok posilnenia majetkových aktivít spoločnosti, má umožniť efektívnejšie zhodnocovanie majetku štátu pri jeho využívaní a pripraviť v relatívne krátkom čase efektívnu privatizáciu majetkového podielu štátu v tejto spoločnosti.

K predloženému návrhu nemáme vecné pripomienky. 

Materiál nebol predložený na posúdenie Porade ekonomických ministrov.

Z  hľadiska prehľadnosti a  jednoznačnosti navrhovaných úloh odporúčame  upraviť  predložený návrh uznesenia vlády takto: 

Vláda 

A.	súhlasí 

A.1. s použitím troch lietadiel TU 154–M v hodnote 642 016 tis. Sk vo          vlastníctve štátu ako vklad do majetku spoločnosti Slovenské         aerolínie, a.s.
                                        
B.	ukladá
ministrovi dopravy, pôšt a telekomunikácií 

	 B.1. zabezpečiť vklad majetku štátu tvoreného tromi lietadlami TU 154-M                         v hodnote  642 016 tis. Sk do majetku spoločnosti Slovenské                         aerolínie, a.s.

                        do 31.januára 2003
	
                B.2.   vykonať zmenu stanov a orgánov spoločnosti Slovenské aerolínie,                          a.s.

                         do 30. apríla 2003
   
                B.3.   navrhnúť model privatizácie majetkového podielu štátu v spoločnosti                          Slovenské aerolínie, a.s                      	

                         do 31. decembra 2003

           C. zrušuje
                
                C.1. úlohy v bode B.3. a  B.4. uznesenia vlády SR č. 1069 zo                          7.11.2001 k návrhu ďalšieho postupu nakladania s majetkom štátu                          v spoločnosti Slovenské aerolínie, a.s. 

Odporúčame, aby vláda o predloženom návrhu rozhodla s prihliadnutím na uvedené pripomienky  a na základe výsledku rozpravy.

Bratislava  17. 12. 2002